Romanos 15
Cha 'ana i 'utz chiquiwach awachalal
1Yoj chi jiquil ka c'ux chuwach i Dios, 'o u chac 'o u nimal ka c'ux chique i n-kas ta jiquil qui c'ux, tobal na que ru' wach tak i que c'achir che. Maka 'an tak i xui cu maj ka wach yoj. 2Chaka jujunal yoj, 'o u chac caka 'ano pacha i 'utz quiquil i kachalal. Queje ile chaka 'ana, tobal-que che i qui c'aslemal chuwach i Dios, xak jicsa-bal-que piqui c'ux. 3Chaka 'ana pacha xu 'an i Crísto. Ire n-xu 'an taj pacha i to' xraj ire. Xui xu 'ano pacha xraj i u Kajaw, tobal ke yoj. Xu ch'ijo pacha i tzij-i chi tz'ibtal can chupam u wuj i Dios: "Are xat qui yo'ya, chwij yin xtzak wi i yo'yanic-le." (Queje ile tz'ibtalic+ .) 4Ni'pa i tz'ibtal can chupam u wuj i Dios, are tijojbal ke yoj. Tz'ibtal canok, man cu tobej-ke che u nimal ka c'ux, xak cu yabej u cowil ka c'ux. Rumal ile, cul ka c'ux che chi lic caka rik ni kelbal chi sak. 5Ru' i Dios ca pe wi i u nimal ka c'ux, xak i u cowil ka c'ux. Quin tz'onoj che ire, chi quix u to na, chi junam i wach junam i c'ux ix 'olok, rumal i terejic yix chirij i Jesucrísto. 6Queje ile quin tz'onoj che, man iwonojel yix, junam i wach, qui coj ni u 'ij i Dios chi are i u Kajaw i Kajwal Jesucrísto.
I 'utz laj tzij bital chique i ne te aj Israel
7Rumal 'uri chiwaj iwib chiwach; chi c'ulaj iwib chiwach, xak jun ru' pacha i Crísto are xoj u c'ulaj ru'. Queje ile chi 'ana, cojbal re u 'ij i Dios. 8Quin bij chiwe, queje ile chi 'ana man i Jesucrísto xo'on ajchac che rib chiquij i aj Israel winak. Xc'unic, 'anbal-re chique pacha u bim i Dios chique can i lo'laj katit ka mam ujer; xc'unic cu c'utbej re chi Dios lic cu 'an na pacha i u bim canok. (U bim can chique chi cu tak li jun tolque, ile are i Crísto xc'unic.) 9Xui-ri, n-xui ta cumal i aj Israel winak xc'unic, xak cumal i ne te aj Israel winak. Xraj ire chi xak ique quiqui c'amwaj quiqui tioxij che i Dios, man xril to'bal qui wach. Chupam u wuj i Dios, queje iri tz'ibtalic:
Rumal-i, quin bij a 'ij chiquixol i ne te aj Israel;+
quin bixaj tak i bix, cojbal re a 'ij.
(Queje ile tz'ibtalic+ .) 10Xak cu bij jun chic tzij:
Yix chi n-ix ta aj Israel winak, xak chix quicot junam cu' i je chatal rumal i Dios+ .
(Queje ile tz'ibtalic+ .) 11Xak cu bij jun chic tzij:
Chi bij ni u 'ij i Kajwal, yix chi n-ix ta aj Israel winak.
Chi bij chi lic nim u 'ij, iwonojel yix, xa bi chi ix winakil.
(Queje ile tz'ibtalic+ .) 12Xak 'o chic jun tzij; xu bij i mam Isaías:
Co'on panok, ca 'el na jun chique u muk u xiquin i ma David, chi u c'ojol can i mam Isai;
ca ya' ni u patan piquiwi i ne te aj Israel winak.
I winak-le, cul ni qui c'ux che chi quiqui tij ni 'utz rumal ire.
(Queje ile tz'ibtalic+ .)
13Ru' i Dios ca pe wi i nabal-re pa ka c'ux chi cakil na wach i cu sujuj chake. Quin tz'onoj che ire lic quix u quicotsaj, xak cu ya ni uxlambal i c'ux, rumal u cubibal i c'ux che ire. Yix, cul i c'ux che chi qui rik na wach u sujum i Dios chiwe. Quin tz'onoj che, chi rumal i u Tewal i Dios, ca cowir u cubibal i c'ux-le.
14Yin, wachalal, cul in c'ux chiwe chi lic nim i rutzil i c'ux chique conojel, xak lic iweta'am wach i rajwaxic che i be re i Dios; rumal-i quix tiqui chu ya'ic i nojbal chiwach. 15Xui-ri, wachalal, xin cowij jubi' in wach chu tz'ibaxic i tzij-i chiwe; xin 'ano man n-qui sach ta chi c'ux i tzij c'ut-tal chiwe. Quin 'ano man are in patan chi yatal chwe rumal i utzil chomal re i Dios. 16In u takom, chi in ajbil u tzij i Jesucrísto chique i ne te aj Israel winak; in patan are u bixquil chique wach i 'elbal chi sak chi u yijbam i Dios. Queje ile quin 'ano quin yabej-que chuwach i Dios pacha jun sipon 'utz crilo, jun sipon chi 'antal chom che rumal u Tewal.
17I in chac chi u yom i Dios chwe, chom ca tijin relic quin bij yin, péro xa rumal i Jesucrísto chi ca tijin chin to'ic. 18Yin, we 'o i quin cowij in wach chu bixquil, xui quin bij ile chi u 'anom i Jesucrísto ru' in 'ab yin, 'anbal-re chique i ne te aj Israel chi que cojon ique che i Dios. Iri, 'antajnak ru' tak in tzij, xak ru' wach tak in 'anom. 19I nimak tak 'anic, nimak tak milágro chi in 'anom, xa ru' u cho'ab i u Tewal i Dios in 'anom wi. Lic in paxsam u tzijol wach i 'elbal chi sak rumal i Jesucrísto. Naj in paxsam wi; xin jek u bixquil pa Jerusalen, te'uri xak xin bij pa tak aldéa chila, te'uri xin 'e c'a pa jyub Ilírico. 20Queje ile xin tij in 'ij chu bixquil pa n-paxsam ta wi u tzijol chi 'o i 'elbal chi sak rumal i Crísto. N-are ti in patan yin u bixquil u tzij i Crísto pa bital wi chic+ . 21Cwaj yin que'elok pacha i tzij-i chi tz'ibtal chupam u wuj i Dios:
Ni'pa i n-qui tom ti u tzijol i Kajwal, quiqui ta na;+
ni'pa i n-qui tom taj, quiqui ta ni u be.
(Queje ile tz'ibtalic+ .)
I ma Páblo craj ca 'e c'a Róma
22Q'uial mul xwaj i solixic yix, péro rumal in chac-le, n-xin tiqui ta che. 23Wo'or ya xin utzin chu solixic ni'pa tak i jyub chi in bim-le. Rumal-i, ya quin 'ano pacha cwaj te li ujer chi quin upon iwu'. 24In ch'obom chi quin ic'aw na iwu' are quin 'e c'a Espáña; we xix ic'aw wila, mok quin i to jubi' che wach i rajwaxic chwe, 'anbal re in viáje. Te'uri quin quicotic quin 'ec, man rilom chic rib ka wach iwu'. 25Xui-ri wo'or, 'o u chac quin 'e Jerusalen, quin c'ambej bi re jubi' mer chi moltajnak, tobal-que i kachalal chila. 26I kachalal pa Macedónia, xak pa Acáya qui ch'obom chi que qui to pan i kachalal je niba' pa Jerusalen. 27Xqui na ique chi 'utz que qui to, man i ne te aj Israel winak pacha 'o qui c'as cu' i kachalal chi je aj Israel winak, man ique xe c'utuw i 'utz laj tzij re i Dios chique i ne te aj Israel. Rumal-i, wo'or ique ca majawic quiqui jach jubi' ubitak-que chique i kachalal aj Israel-le. 28We xutzin in chac-le, we xq'uis u jachic i sipon chique, te'uri quin maj in be c'a Espáña. Are 'uri quin ic'aw iwu'. 29Are quin upon iwu', weta'am chi lic nim i utzil chomal re i Crísto ca pe na pakawi junam iwu'.
30Wachalal, lic quin tz'onoj utzil chomal chiwe chi quin i to ru' in chac re i Dios; chi tz'onoj che i Dios pinwi rumal re i Kajwal Jesucrísto, xak rumal i c'axnabal ka c'ux chi u yom i u Tewal i Dios chake. 31Chi tz'onoj che i Dios, quin u to na chiquiwach i aj Judéa winak chila, chi n-cacaj tu cojic u tzij i Crísto. Xak chi tz'onoj che i Dios puwi i mer chi quin c'am bi chique i kachalal aj Jerusalen, chi 'utz u c'amic quiqui 'ano. 32We queje que'el ile, quin quicotic quin upon iwu'. We craj i Dios, quin uxlan jubi' iwu'. 33I Dios chi cu ya i uxlambal ka c'ux, quin tz'onoj che, chi 'o na iwu' yix. Amen (queje ile cwaj).